АҞӘА, жьҭаара 18 - Sputnik. Ахԥатәи аԥсуа-адыга литературатә фестиваль "Арифмақәа - Риҵа" онлаинла имҩаԥысуеит COVID-19 аламырҵәаразы иалагалоу аԥкрақәа рымшала, аха ари аҭагылазаашьа аԥхьарақәа ирылахәу рхыԥхьаӡара иаҳагьы иацнаҵеит лҳәеит апроект автор, апоет Зарина Ҟаныҟәа.
Ҟаныҟәа лажәақәа рыла, афестиваль адыга поет, ҟабарда литература ашьаҭаркҩы Али Шогенцуков диижьҭеи 120 шықәса аҵреи аԥсуа поет Рушьбеи Смыр диижьҭеи 70 шықәса аҵреи ирызкуп.
Аиҿкааҩцәа иазгәарҭоит афестивальқәа рыбжьара ишымҩаԥысуа арҭ ажәларқәа рмилаҭтә литературақәа рыҭҵаара, раԥҵамҭақәа реиҭагара, ҳаамҭазтәи авторцәа рҩымҭақәа ауаа дырдырра. Нальчик иҭыҵуеит аԥсуа авторцәа рпрозаикатә ҩымҭақәеи ражәеинраалақәеи, Аԥсны иҭрыжьуеит адыга ажәа азҟазацәа рсахьаркыратә текстқәа.
Аԥснытәи аҳәынҭқарратә университет есышықәса ари апрооект иалахәуп. Нальчик еиҿкаау Аԥсуа культура ацентр сынтәа ари апроект апартниорс иҟалеит, иагьаанаԥхьеит Ҟабарда-Балкариа иреиҳаӡоу аҵараиурҭақәа рыстудентцәа.
Афестиваль атема иадҳәалоу атекстқәеи авидеои ркьыԥхьуеит иара еиҿызкааз Ҟабарда-балкариатәи ауаажәларратә еиҿкаара "Жан" аофициалтә саит аҟни асоциалтә даҟьаҟни.
Афестиваль "Арифмақәа - Риҵа" Аԥсны аганахьала партниорцәас иҟоуп: Ашәҟәыҩҩцәа реидгыла, ажурнал "Алашара" аредакциа, Асахьаҭыхыҩцәа реидгыла, С. Ҷанба ихьӡ зху Аԥсуа ҳәынҭқарратә драматә театр, Ф. Искандер ихьӡ зху Аурыс драматә театр, Аҟәатәи асахьаҭыхратә училишье.
Иара убас шәаԥхьар ҟалоит: